സൗഭാഗ്യലക്ഷ്മ്യുപനിഷത്ത്
സൗഭാഗ്യലക്ഷ്മീകൈവല്യവിദ്യാവേദ്യസുഖാകൃതി | 
ത്രിപാന്നാരായണാനന്ദരമചന്ദ്രപദം ഭജേ || 
ഓം വാങ്മേ മനസി പ്രതിഷ്ഠിതാ മനോ മേ വാചി
പ്രതിഷ്ഠിതമാവിരാവീർമ ഏധി || 
വേദസ്യ മ ആണീസ്ഥഃ ശ്രുതം മേ മാ
പ്രഹാസീരനേനാധീതേനാഹോരാത്രാൻസന്ദധാമ്യൃതം
വദിഷ്യാമി സത്യം വദിഷ്യാമി || 
തന്മാമവതു തദ്വക്താരമവതു അവതു മാമവതു
വക്താരമവതു വക്താരം || ഓം ശാന്തിഃ ശാന്തിഃ ശാന്തിഃ || 

ഹരിഃ ഓം || അഥ ഭഗവന്തം ദേവാ ഊചുർഹേ
ഭഗവന്നഃ കഥയ സൗഭാഗ്യലക്ഷ്മീവിദ്യാം | 
തഥേത്യവോചദ്ഭഗവാനാദിനാരായണഃ സർവേ ദേവാ
യൂയം സാവധാനമനസോ ഭൂത്വാ ശൃണുത
തുരീയരൂപാം തുരീയാതീതാം സർവോത്കടാം
സർവമന്ത്രാസനഗതാം പീഠോപപീഠദേവതാപരിവൃതാം
ചതുർഭുജാം ശ്രിയം ഹിരണ്യവർണാമിതി
പഞ്ചദശർഗ്ഭിർധ്യായേത് |  അഥ പഞ്ചദശ
ഋഗാത്മകസ്യ ശ്രീസൂക്തസ്യാനന്ദകർദമചിക്ലീതേന്ദിരാസുതാ
ഋഷയഃ |  ശ്രീഋഷ്യാദ്യാ ഋചഃ
ചതുർദശാനമൃചാമാനന്ദാദ്യൃഷയഃ | 
ഹിരണ്യവർണാദ്യാദ്യത്രയസ്യാനുഷ്ടുപ് ഛന്ദഃ | 
കാംസോസ്മീത്യസ്യ ബൃഹതീ ഛന്ദഃ | 
തദന്യയോർദ്വയോസ്ത്രിഷ്ടുപ് |  പുനരഷ്ടകസ്യാനുഷ്ടുപ് | 
ശേഷസ്യ പ്രസ്താരപങ്ക്തിഃ |  ശ്ര്യഗ്നിർദേവതാ | 
ഹിരണ്യവർണാമിതി ബീജം |  കാംസോഽസ്മീതി ശക്തിഃ | 
ഹിരണ്മയാ ചന്ദ്രാ രജതസ്രജാ ഹിരണ്യാ ഹിരണ്യവർണേതി
പ്രണവാദിനമോന്തൈശ്ചതുർഥ്യന്തൈരംഗന്യാസഃ | 
അഥ വക്ത്രത്രയൈരംഗന്യാസഃ |  മസ്തകലോചനശ്രുതിഘ്രാണ- 
വദനകണ്ഠബാഹുദ്വയഹൃദയനാഭിഗുഹ്യപായൂരുജാനുജംഘേഷു
ശ്രീസൂക്തൈരേവ ക്രമശോ ന്യസേത് |  അരുണകമലസംസ്ഥാ
തദ്രജഃപുഞ്ജവർണാ കരകമലധൃതേഷ്ടാഽഭീതിയുഗ്മാംബുജാ ച | 
മണികടകവിചിത്രാലങ്കൃതാകൽപജാലൈഃ സകലഭുവനമാതാ
സന്തതം ശ്രീഃ ശ്രിയൈ നഃ || 1|| 
തത്പീഠകർണികായാം സസാധ്യം ശ്രീബീജം | 
വസ്വാദിത്യകലാപദ്മേഷു ശ്രീസൂക്തഗതാർധാർധർചാ
തദ്ബഹിര്യഃ ശുചിരിതി മാതൃകയാ ച ശ്രിയം യന്ത്രാംഗദശകം
ച വിലിഖ്യ ശ്രിയമാവാഹയേത് |  അംഗൈഃ പ്രഥമാ വൃത്തിഃ | 
പദ്മാദിഭിർദ്വിതീയാ |  സോകേശൈസ്തൃതീയാ |  തദായുധൈസ്തുരീയാ
വൃത്തിർഭവതി |  ശ്രീസൂക്തൈരാവാഹനാദി |  ഷോഡശസഹസ്രജപഃ | 
സൗഭാഗ്യരമൈകാക്ഷര്യാ ഭൃഗുനിചൃദ്ഗായത്രീ |  ശ്രിയ ഋഷ്യാദയഃ | 
ശമിതി ബീജശക്തിഃ |  ശ്രീമിത്യാദി ഷഡംഗം |  ഭൂയാദ്ഭൂയോ
ദ്വിപദ്മാഭയവരദകരാ തപ്തകാർതസ്വരാഭാ ശുഭ്രാഭ്രാഭേഭയുഗ്മ- 
ദ്വയകരധൃതകുംഭാദ്ഭിരാസിച്യമാനാ |  രക്തൗഘാബദ്ധമൗലി- 
ർവിമലതരദുകൂലാർതവാലേപനാഢ്യാ പദ്മാക്ഷീ പദ്മനാഭോരസി
കൃതവസതിഃ പദ്മഗാ ശ്രീഃ ശ്രിയൈ നഃ || 1|| 
തത്പീഠം |  അഷ്ടപത്രം വൃത്തത്രയം ദ്വാദശരാശിഖണ്ഡം
ചതുരസ്രം രമാപീഠം ഭവതി |  കർണികായാം സസാധ്യം ശ്രീബീജം | 
വിഭൂതിരുന്നതിഃ കാന്തിഃ സൃഷ്ടിഃ കീർതിഃ സന്നതിർവ്യുഷ്ടിഃ
സത്കൃഷ്ടിരൃദ്ധിരിതി പ്രണവാദിനമോ തൈശ്ചതുർഥ്യന്തൈർനവശക്തിം
യജേത് |  അംഗേ പ്രഥമാ വൃതിഃ | 
വാസുദേവാഭിർദ്വിതീയാ |  ബാലാക്യാദിഭിസ്തൃതീയാ | 
ഇന്ദ്രാദിഭിശ്ചതുർഥീ ഭവതി | 
ദ്വാദശലക്ഷജപഃ |  ശ്രീലക്ഷ്മീർവരദാ വിഷ്ണുപത്നീ
വസുപ്രദാ ഹിരണ്യരൂപാ
സ്വർണമാലിനീ രജതസ്രജാ സ്വർണപ്രഭാ സ്വർണപ്രാകാരാ
പദ്മവാസിനീ പദ്മഹസ്താ
പദ്മപ്രിയാ മുക്താലങ്കാരാ ചന്ദ്രസൂര്യാ ബില്വപ്രിയാ ഈശ്വരീ
ഭുക്തിർമുക്തിർവിഭൂതിരൃദ്ധിഃ സമൃദ്ധിഃ കൃഷ്ടിഃ
പുഷ്ടിർധനദാ ധനേശ്വരീ
ശ്രദ്ധാ ഭോഗിനീ ഭോഗദാ സാവിത്രീ ധാത്രീ
വിധാത്രീത്യാദിപ്രണവാദിനമോന്താശ്ചതുർഥ്യന്താ
മന്ത്രാഃ |  ഏകാക്ഷരവദംഗാദിപീഠം |  ലക്ഷജപഃ | 
ദശാംശം തർപണം | 
ദശാംശം ഹവനം |  ദ്വിജതൃപ്തിഃ |  നിഷ്കാമാനാമേവ
ശ്രീവിദ്യാസിദ്ധിഃ | 
ന കദാപി സകാമാനാമിതി || 1|| 
അഥ ഹൈനം ദേവാ ഊചുസ്തുരീയയാ മായയാ നിർദിഷ്ടം
തത്ത്വം ബ്രൂഹീതി |  തഥേതി സ ഹോവാച | 
യോഗേന യോഗോ ജ്ഞാതവ്യോ യോഗോ യോഗാത്പ്രവർധതേ | 
യോഽപ്രമത്തസ്തു യോഗേന സ യോഗീ രമതേ ചിരം || 1|| 
സമാപയ്യ നിദ്രാം സിജീർണേഽൽപഭോജീ
   ശ്രമത്യാജ്യബാധേ വിവിക്തേ പ്രദേശേ | 
സദാ ശീതനിസ്തൃഷ്ണ ഏഷ പ്രയത്നോഽഥ
   വാ പ്രാണരോധോ നിജാഭ്യാസമാർഗാത് || 2|| 
വക്ത്രേണാപൂര്യ വായും ഹുതവലനിലയേഽപാനമാകൃഷ്യ ധൃത്വാ
   സ്വാംഗുഷ്ഠാദ്യംഗുലീഭിർവരകരതലയോഃ ഷഡ്ഭിരേവം നിരുധ്യ | 
ശ്രോത്രേ നേത്രേ ച നാസാപുടയുഗലമതോഽനേന മാർഗേണ സമ്യക്- 
   പശ്യന്തി പ്രത്യയാശം പ്രണവബഹുവിധധ്യാനസംലീനചിത്താഃ || 3|| 
ശ്രവണമുഖനയനനാസാനിരോധനേനൈവ കർതവ്യം | 
ശുദ്ധസുഷുമ്നാസരണൗ സ്ഫുടമമലം ശ്രൂയതേ നാദഃ || 4|| 
വിചിത്രഘോഷസംയുക്താനാഹതേ ശ്രൂയതേ ധ്വനിഃ | 
ദിവ്യദേഹശ്ച തേജസ്വീ ദിവ്യഗന്ധോഽപ്യരോഗവാൻ || 5|| 
സമ്പൂർണഹൃദയഃ ശൂന്യേ ത്വാരംഭേ യോഗവാൻഭവേത് | 
ദ്വിതീയാ വിഘടീകൃത്യ വായുർഭവതി മധ്യഗഃ || 6|| 
ദൃഢാസനോ ഭവേദ്യോഗീ പദ്മാദ്യാസനസംസ്ഥിതഃ | 
വിഷ്ണുഗ്രന്ഥേസ്തതോ ഭേദാത്പരമാനന്ദസംഭവഃ || 7|| 
അതിശൂന്യോ വിമർദശ്ച ഭേരീശബ്ദസ്തതോ ഭവേത് | 
തൃതീയാം യത്നതോ ഭിത്ത്വാ നിനാദോ മർദലധ്വനിഃ || 8|| 
മഹാശൂന്യം തതോ യാതി സർവസിദ്ധിസമാശ്രയം | 
ചിത്താനന്ദം തതോ ഭിത്ത്വാ സർവപീഠഗതാനിലഃ || 9|| 
നിഷ്പത്തൗ വൈഷ്ണവഃ ശബ്ദഃ ക്വണതീതി ക്വണോ ഭവേത് | 
ഏകീഭൂതം തദാ ചിത്തം സനകാദിമുനീഡിതം || 10|| 
അന്തേഽനന്തം സമാരോപ്യ ഖണ്ഡേഽഖണ്ഡം സമർപയൻ | 
ഭൂമാനം പ്രകൃതിം ധ്യാത്വാ കൃതകൃത്യോഽമൃതോ ഭവേത് || 11|| 
യോഗേന യോഗം സംരോധ്യ ഭാവം ഭാവേന ചാഞ്ജസാ | 
നിർവികൽപം പരം തത്ത്വം സദാ ഭൂത്വാ പരം ഭവേത് || 12|| 
അഹംഭാവം പരിത്യജ്യ ജഗദ്ഭാവമനീദൃശം | 
നിർവികൽപേ സ്ഥിതോ വിദ്വാൻഭൂയോ നാപ്യനുശോചതി || 13|| 
സലിലേ സൈന്ധാവം യദ്വത്സാമ്യം ഭവതി യോഗതഃ | 
തഥാത്മമനസൗരേക്യം സമാധിരഭിധീയതേ || 14|| 
യദാ സങ്ക്ഷീയതേ പ്രാണോ മാനസം ച പ്രലീയതേ | 
തദാ സമരസത്വം യത്സമാധിരഭിധീയതേ || 15|| 
യത്സമത്വം തയോരത്ര ജീവാത്മപരമാത്മനോഃ | 
സമസ്തനഷ്ടസങ്കൽപഃ സമാധിരഭിധീയതേ || 16|| 
പ്രഭാശൂന്യം മനഃശൂന്യം ബുദ്ധിശൂന്യം നിരാമയം | 
സർവശൂന്യം നിരാഭാസം സമാധിരഭിധീയതേ || 17|| 
സ്വയമുച്ചലിതേ ദേഹേ ദേഹീ നിത്യസമാധിനാ | 
നിശ്ചലം തം വിജാനീയാത്സമാധിരഭിധീയതേ || 18|| 
യത്രയത്ര മനോ യാതി തത്രതത്ര പരം പദം | 
തത്രതത്ര പരം ബ്രഹ്മ സർവത്ര സമവസ്ഥിതം || 19|| ഇതി|| || 2|| 
അഥ ഹൈനം ദേവാ ഊചുർനവചക്രവിവേകമനുബ്രൂഹീതി | 
തഥേതി സ ഹോവാച ആധാരേ ബ്രഹ്മചക്രം ത്രിരാവൃത്തം
ഭഗമണ്ഡലാകാരം |  തത്ര മൂലകന്ദേ ശക്തിഃ പാവകാകാരം
ധ്യായേത് |  തത്രൈവ കാമരൂപപീഠം സർവകാമപ്രദം ഭവതി | 
ഇത്യാധാരചക്രം |  ദ്വിതീയം സ്വാധിഷ്ഠാനചക്രം
ഷഡ്ദലം |  തന്മധ്യേ പശ്ചിമാഭിമുഖം ലിംഗം
പ്രവാലാങ്കുരസദൃശം ധ്യായേത് |  തത്രൈവോഡ്യാണപീഠം
ജഗദാകർഷണസിദ്ധിദം ഭവതി |  തൃതീയം
നാഭിചക്രം പഞ്ചാവർതം സർപകുടിലാകാരം | 
തന്മധ്യേ കുണ്ഡലിനീം ബാലാർകകോടിപ്രഭാം
തനുമധ്യാം ധ്യായേത് |  സാമർഥ്യശക്തിഃ സർവസിദ്ധിപ്രദാ
ഭവതി |  മണിപൂരചക്രം ഹൃദയചക്രം | 
അഷ്ടദലമധോമുഖം |  തന്മധ്യേ ജ്യോതിർമയലിംഗാകാരം
ധ്യായേത് |  സൈവ ഹംസകലാ സർവപ്രിയാ സർവലോകവശ്യകരീ
ഭവതി |  കണ്ഠചക്രം ചതുരംഗുലം |  തത്ര വാമേ ഇഡാ
ചന്ദ്രനാഡീ ദക്ഷിണേ പിംഗലാ സൂര്യനാഡീ തന്മധ്യേ സുഷുമ്നാം
ശ്വേതവർണാം ധ്യായേത് |  യ ഏവം വേദാനാഹതാ സിദ്ധിദാ ഭവതി | 
താലുചക്രം |  തത്രാമൃതധാരാപ്രവാഹഃ | 
ഘണ്ടികാലിംഗമൂലചക്രരന്ധ്രേ രാജദന്താവലംബിനീവിവരം
ദശദ്വാദശാരം |  തത്ര ശൂന്യം ധ്യായേത് |  ചിത്തലയോ ഭവതി | 
സപ്തമം ഭ്രൂചക്രമംഗുഷ്ഠമാത്രം |  തത്ര ജ്ഞാനനേത്രം
ദീപശിഖാകാരം ധ്യായേത് |  തദേവ കപാലകന്ദവാക്സിദ്ധിദം
ഭവതി |  ആജ്ഞാചക്രമഷ്ടമം |  ബ്രഹ്മരന്ധ്രം നിർവാണചക്രം | 
തത്ര സൂചികാഗൃഹേതരം ധൂമ്രശിഖാകാരം ധ്യായേത് |  തത്ര
ജാലന്ധരപീഠം മോക്ഷപ്രദം ഭവതീതി പരബ്രഹ്മചക്രം | 
നവമമാകാശചക്രം |  തത്ര ഷോഡശദലപദ്മമൂർധ്വമുഖം
തന്മധ്യകർണികാത്രികൂടാകാരം |  തന്മധ്യേ ഊർധ്വശക്തിഃ | 
താം പശ്യന്ധ്യായേത് |  തത്രൈവ പൂർണഗിരിപീഠം
സർവേച്ഛാസിദ്ധിസാധനം ഭവതി |  സൗഭാഗ്യലക്ഷ്മ്യുപനിഷദം
നിത്യമധീതേ യോഽഗ്നിപൂതോ ഭവതി |  സ വായുപൂതോ ഭവതി |  സ
സകലധനധാന്യസത്പുത്രകലത്രഹയഭൂഗജപശുമഹിഷീദാസീദാസ- 
യോഗജ്ഞാനവാൻഭവതി |  ന സ പുനരാവർതതേ ന സ പുനരാവർതത
ഇത്യുപനിഷത് | 

ഓം വാങ്മേ മനസി പ്രതിഷ്ഠിതാ മനോ മേ വാചി പ്രതിഷ്ഠിതം
ആവിരാവീർമ ഏധി || വേദസ്യ മ ആണീസ്ഥഃ ശ്രുതം മേ മാ
പ്രഹാസീരനേനാധീതേനാഹോരാത്രാൻസന്ദധാമ്യൃതം വദിഷ്യാമി
സത്യം വദിഷ്യാമി || തന്മാമവതു തദ്വക്താരമവതു അവതു മാമവതു
വക്താരമവതു വക്താരം || ഓം ശാന്തിഃ ശാന്തിഃ ശാന്തിഃ || 
ഇതി ശ്രീസൗഭാഗ്യലക്ഷ്മ്യുപനിഷത്സമാപ്താ || 
ഉപനിഷത്തുകൾ